

PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

          DE DISCIPLINĂ ŞI IMUNITĂŢI
	
	             Bucureşti, 28.06.2011

              Nr. PL-x 419 


A V I Z

asupra proiectului de Lege pentru modificarea unor  acte normative din domeniul sistemului naţional  de decoraţii şi semnelor onorifice


În conformitate cu prevederile art.95 şi 115 din Regulamentul Camerei Deputaţilor, republicat, cu  modificările şi completările  ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă,  cu proiectul de  Lege pentru modificarea unor acte normative din domeniul sistemului naţional de decoraţiuni şi  semnelor onorifice, transmisă cu adresa nr. PL-x 419 din  20 iunie 2011, înregistrată sub nr.31/657 din 21 iunie 2011. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră  decizională. 

Senatul, în calitate de primă Cameră sesizată, a respins propunerea legislativă  în şedinţa din 14 iunie 2011.
Proiectul de lege are ca obiect de reglementare modificarea unor acte normative din domeniul Sistemului naţional de decoraţii şi semnelor onorifice, în sensul acordării Semnelor onorifice Vulturul României, Răsplata Muncii în Serviciul Public şi In Serviciul Patriei de către conducătorii autorităţilor publice centrale, prin decizie sau ordin, pentru a recompensa activitatea meritorie. Atestatele acestor semne onorifice vor fi ţinute în evidenţa fiecărei instituţii, care va stabili reguli de numerotare. Sumele necesare pentru confecţionarea însemnelor, atestatelor, baretelor şi cutiilor se alocă anual, printr-un capitol distinct, în bugetele respectivelor instituţii publice.
În temeiul prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă susmenţionată, în şedinţa din 28 iunie 2011.



Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr.370 din 28 martie 2011.

În urma dezbaterilor, cu unanimitate de  voturi, s-a hotărât avizarea  favorabila  a proiectului de lege.


În raport cu obiectul şi conţinutul său, propunerea legislativă face parte din categoria legilor ordinare.

